钦定古今图书集成/理学汇编/学行典/第045卷 > 朱子全书 > 《苏氏易解辨》
## 钦定古今图书集成/理学汇编/学行典/第045卷 > 朱子全书 > 《苏氏易解辨》

苏氏曰：“圣人以为犹有性者存乎吾心，则是犹有是
心也。有是心也，伪之始也。于是又推其至者而假之
曰命。命，令也。君之命曰令，天之令曰命。性之至者非
命也，无以名之，而寄之命耳。”愚谓苏氏以性存于吾
心则为伪之始，是不知性之真也；以性之至者非命
而假名之，是不知命之实也。如此则是人生而无故，
有此大伪之本，圣人又为之计度隐讳，伪立名字以
弥缝之，此何理哉？此盖未尝深考夫《大传》《诗》《书》《中庸》
《孟子》之说，以明此章之义，而溺于释氏“未有天地，已
有此性”之言。欲语性于天地生物之前，而患夫命者
之无所寄，于是为此说以处之，使两不相病焉耳。使
其诚知性命之说矣，而欲语之于天地生物之前，盖
亦有道，必不为是支离淫遁之辞也。